สอบภาษีข้าราชการ หวั่นจ่ายต่ำกว่าจริง
สรรพากรคุมเข้มข้าราชการยื่นเสียภาษี หลังพบจำนวนมากให้หักภาษี ณ ที่จ่ายต่ำกว่าจริง
29 ต.ค. 2565

สรรพากรคุมเข้มข้าราชการยื่นเสียภาษี หลังพบจำนวนมากให้หักภาษี ณ ที่จ่ายต่ำกว่าจริง
แหล่งข่าวจากกระทรวงการคลัง เปิดเผยว่า ปลัดกระทรวงการคลังได้สั่งการให้กรมสรรพากรประสานกับกรมบัญชีกลาง ตรวจสอบการเสียภาษีของข้าราชการที่มีรายได้เดือนละ 3 หมื่นบาทขึ้นไป ให้ยื่นแบบและจ่ายภาษีให้ครบ เพราะพบว่ามีข้าราชการจำนวนมากให้หักภาษี ณ ที่จ่าย ในอัตราที่ต่ำกว่าที่จะต้องจ่ายจริง และไม่ยื่นแบบชำระภาษีเพื่อไม่ต้องจ่ายเงินเพิ่มในส่วนเกิน
“ข้าราชการมีประมาณ 2 ล้านคน หากเสียภาษีไม่ครบก็รั่วไหลมาก คลังให้กรมสรรพากรเพิ่มประสิทธิภาพเก็บภาษีทุกทาง และขยายฐานภาษีใหม่ในปีนี้ คาดว่าจะต่ำกว่าเป้า 1 แสนล้านบาท จากปีที่แล้วที่ต่ำกว่าเป้า 1.6 แสนล้านบาท ต้องหาทางอุดรูรั่วไหลให้หมด” แหล่งข่าวเปิดเผย
แหล่งข่าวเปิดเผยว่า การเก็บภาษีของ 3 กรมภาษี ในเดือน พ.ย. 2557 ซึ่งเป็นเดือนที่ 2 ของปีงบประมาณ 2558 กรมสรรพากรเก็บภาษีต่ำกว่าเป้า 4,545 ล้านบาท กรมสรรพสามิตเก็บภาษีต่ำกว่าเป้า 3,102 ล้านบาท ขณะที่กรมศุลกากรเก็บภาษีต่ำกว่าเป้า 987 ล้านบาท